Alex Txikon i Paco Roca visiten el festival puntDOC
18 d’abril 2018

​![](/media/lyjlm1cd/67_c_doc.jpg)  
  

La cinquena edició de la mostra puntDOC, que se celebra fins al 6 de maig en el Casal Jove del Port de Sagunt, continua amb la segona setmana de projeccions dels millors documentals de l'última temporada, que ha sigut especialment rica en el gènere.

  

Per a esta setmana s'ha programat la projecció del clàssic _Heart of darkness_, d'Eleanor Coppola sobre el rodatge de la pel·lícula Apocalipsi Now de Francis Ford Coppola, que serà el dijous a les 19 hores. El divendres, a la mateixa hora, serà el torn de _Everest: un reto sobrehumano_, d'Aitor Bárez i protagonitzat en primera persona per Álex Txikon, que vindrà a presentar el documental que narra el seu intent d'ascendir a l’Everest a l'hivern, sense la utilització d'oxigen artificial. Després de la projecció, el protagonista podrà xarrar amb els assistents i explicar la seua impressionant gesta.

  

Este acte es realitzarà en col·laboració amb el Club d'Escalada Sargantana i Annapurna València. Txikon és un dels principals alpinistes espanyols i un dels més mediàtics; en els últims anys ha coronat 12 dels 14 cims més alts del món i ha format part del programa de televisió “Al filo de lo imposible”.

  

El dissabte a les 17.30 hores, en la secció de documentals infantils, es projectarà _La hora de los deberes_, arribat des de França i signat per Ludovic Vieuille, el qual mostra una tendra mirada a la relació pare-fill, així com una reflexió sobre el sistema educatiu. A les 19 hores serà el torn de _Crossroads_, que narra el procés creatiu de dos artistes i que serà presentat pel seu director Miguel Perelló, junt a un dels seus protagonistes, Paco Roca, el dibuixant de còmics més en forma del panorama espanyol, col·laborador de l’Splash, el Festival del Còmic de la Comunitat Valenciana, i guanyador del Premi Nacional del Còmic.

  

El diumenge a les 19 hores continua l'accent en el creatiu i musical amb la projecció del documental _Chavela_, de Catherine Gund i Daresha Kyi, que repassa exhaustivament la vida de la carismàtica artista mexicana i inclou abundant material inèdit.

  

En paral·lel a les projeccions s'han organitzat interessants activitats com el puntDOCLab, per al qual encara està obert el termini d'inscripció fins al 27 d'abril. Este taller es planteja com un programa de suport al desenvolupament de documentals per a creadors i creadores de fins a 30 anys. Les obres seleccionades es projectaran en el marc del festival el dissabte 5 de maig.

  

Altra de les activitats paral·leles, que ja és un clàssic, és el 24hores.DOC en el qual poden participar joves creadors d'entre 15 i 35 anys amb els seus curtmetratges documentals realitzats contra el rellotge entre el 5 i el 6 de maig, quan es projectaran els millors en el Casal Jove. A més, durant les projeccions hi haurà servici de ludoteca.

  

  

![](/media/zo5gqg2k/67_c_paco_splash2017-17.jpg)  
_Paco Roca_ _(en el centre ) en la seua última visita a Sagunt amb motiu del festival de còmic Splash de 2017_  
  

*   [](http://www.facebook.com/sharer.php?u=https://aytosagunto.es/va/actualitat/alex-txikon-i-paco-roca-visiten-el-festival-puntdoc/ "Facebook")
*   [](http://twitter.com/share?url=https://aytosagunto.es/va/actualitat/alex-txikon-i-paco-roca-visiten-el-festival-puntdoc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/alex-txikon-i-paco-roca-visiten-el-festival-puntdoc/ "Linked In")
*   [](mailto:?body=https://aytosagunto.es/va/actualitat/alex-txikon-i-paco-roca-visiten-el-festival-puntdoc/)